РЕГЛАМЕНТ (ЕС) № 923/2014 НА КОМИСИЯТА
от 25 август 2014 година
за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на съдържащи алуминий лакове от рибофлавини (E 101) и кохинил, карминова киселина, кармини (E 120) в определени категории храни и на приложението към Регламент (ЕС) № 231/2012 по отношение на спецификациите на рибофлавините (E 101)
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 и член 14 от него,
като има предвид, че:
(1)
В приложение II към Регламент (ЕО) № 1333/2008 е установен списък на Съюза на добавките в храните, одобрени за употреба в храни, и условията за тяхната употреба.
(2)
С Регламент (ЕС) № 231/2012 на Комисията (2) се определят спецификациите на добавките в храните, включени в списъците в приложения II и III към Регламент (ЕО) № 1333/2008.
(3)
Списъкът на Съюза на добавките в храните и техните спецификации може да бъдат актуализирани в съответствие с общата процедура, посочена в член 3, параграф 1 от Регламент (ЕО) № 1331/2008 на Европейския парламент и на Съвета (3), по инициатива на Комисията или при постъпване на заявление.
(4)
В своето становище от 22 май 2008 г. (4) Европейският орган за безопасност на храните (по-нататък „Органът“) препоръча допустимият седмичен прием (ДСП) за алуминий да се намали до 1 mg/kg телесно тегло/седмица. Освен това Органът счита, че в значителна част от Съюза при високо равнище на потребление, по-специално при децата, преразгледаният ДСП като цяло се превишава. С цел да се гарантира, че преразгледаният ДСП няма да бъде превишаван, с Регламент (ЕС) № 380/2012 на Комисията (5) бяха изменени условията за употреба и количествата на употреба на съдържащите алуминий добавки в храните, в т.ч. съдържащите алуминий лакове.
(5)
В Регламент (ЕС) № 380/2012 е предвидено, че съдържащите алуминий лакове, приготвени от всички оцветители, изброени в таблица 1 от част Б от приложение II към Регламент (ЕО) № 1333/2008, са разрешени до 31 юли 2014 г. От 1 август 2014 г. са разрешени за употреба само съдържащи алуминий лакове, приготвени от оцветителите, изброени в таблица 3 от част А от приложение II към Регламент (ЕО) № 1333/2008, и то само в храните от категориите, за които в част Д от същото приложение има изрични разпоредби относно максималните количества алуминий с произход от лакове.
(6)
През 2013 г. бяха подадени заявления за разрешаване на употребата на съдържащи алуминий лакове от рибофлавини (E 101), както и за разширяване на употребата на съдържащи алуминий лакове от кохинил, карминова киселина, кармини (E 120). Съгласно член 4 от Регламент (ЕО) № 1331/2008 получените заявления бяха препратени на държавите членки. При разглеждането на заявленията бе обърнато специално внимание на евентуалното излагане на алуминий, за да не се влезе в разрез с разпоредбите на Регламент (ЕС) № 380/2012.
(7)
В съдържащите алуминий лакове от оцветители боята е направена неразтворима и нейният начин на действие е различен от този на еквивалентната ѝ боя (напр. по-добра светло-, киселино- и тополоустойчивост, с което се предотвратява смесването на цветовете и се придава различен нюанс на оцветителите на боите), което прави лаковата форма по-подходяща за някои конкретни технически приложения.
(8)
Чрез разрешаването на съдържащите алуминий лакове от рибофлавини се предоставя алтернатива на съдържащите алуминий лакове от други жълти оцветители в храните, в които е разрешена употребата на съдържащи алуминий лакове. Поисканите количества на употреба на съдържащите алуминий лакове от кохинил, карминова киселина, кармини са ниски, а разширяването на употребата се отнася или за нишови продукти, или за продукти, които не се консумират от деца. Необходимо е да се определи по-високо количество на употреба за пастьоризирания рибен хайвер поради топлинната обработка за гарантиране на устойчивостта на оцветителя през целия срок на годност на продукта. Не се очаква разрешаването на съдържащите алуминий лакове от рибофлавини и разширяването на употребата на съдържащи алуминий лакове от кохинил, карминова киселина, кармини да окаже значително въздействие върху общата степен на излагане на алуминий.
(9)
Съгласно член 3, параграф 2 от Регламент (ЕО) № 1331/2008 Комисията трябва да изиска становището на Органа, за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не съществува вероятност актуализацията да има отражение върху човешкото здраве. Тъй като разрешаването на съдържащите алуминий лакове от рибофлавини и разширяването на употребата на съдържащи алуминий лакове от кохинил, карминова киселина, кармини представляват актуализации на посочения списък, при които не съществува вероятност те да имат отражение върху човешкото здраве, не е необходимо да се изисква становището на Органа.
(10)
В приложението към Регламент (ЕС) № 231/2012 се посочва, че даден оцветител може да се използва под формата на съдържащи алуминий лакове само когато това е изрично посочено. Поради тази причина, за да се разрешат съдържащите алуминий лакове от рибофлавини (Е 101) е необходимо да се изменят спецификациите на посочената добавка в храните, предвидена в приложението към Регламент (ЕС) № 231/2012, по отношение на употребата на съдържащи алуминий лакове от оцветители.
(11)
Следователно приложение II към Регламент (ЕО) № 1333/2008 и приложението към Регламент (ЕС) № 231/2012 следва да бъдат съответно изменени.
(12)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложение II към Регламент (ЕО) № 1333/2008 се изменя в съответствие с приложение I към настоящия регламент.
Член 2
Приложението към Регламент (ЕС) № 231/2012 се изменя в съответствие с приложение II към настоящия регламент.
Член 3
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 25 август 2014 година.